ห้อง Shang Palace มีขนาดกว้างมาก ที่นั่งมีหลายโซนให้เลือก มีแบบห้อง VIP ด้วยค่ะ ประดับด้วย แชนเดอเลียร์ (chandelier) ใหญ่อลังการ สวยงามมากค่ะ

เมนูที่จะได้กินวันนี้ เป็นมนูพิเศษในเทศกาล Dim Sum Delight โดยเชฟศักรินทร์ คันสร ที่จัดขึ้นตลอดเดือน มีนาคม 57 เท่านั้นค่ะ รสชาติ และส่วนผสมจึงแตกต่างไปจากการกินติ๋มซำปกติของห้องนี้ บางเมนูจะออกแนวฟิวชั่นนะคะ 

เริ่มด้วย ขนมจีบผักโขม (100 บาท)
ตัวแป้งบาง ไส้เยอะน่าจะเป็นผักโขมผสมกับเนื้อหมู เนื้อนุ่มดีค่ะ ไส้เยอะดี  เป็นรสชาติที่แปลกใหม่จากการกินขนมจีบทั่วไป ส่วนตัวเป็นคนชอบผักโขมอยู่แล้ว เมนูนี้เลยชอบมาก แต่น้องชายที่ไม่ชอบกินผักบอกว่าไม่ค่อยชิน ชอบแบบขนมจีบกุ้งธรรมดามากว่า

พายไส้ไก่ (80 บาท)
ตอนแรกที่กิน แอบไม่แน่ใจว่าคือปลาทูน่าหรือไก่ คือชิ้นนี้อารมณ์เหมือนกินพายทูน่าเลย แต่จริงๆแล้วคือพายไส้ไก่สับแบบละเอียดค่ะ 

เสี่ยวหลงเปาตับห่าน (120 บาท)
ตัวแป้งห่อได้บางและนุ่มดีค่ะ เท่าที่ได้ลอง บางเข่ง ไส้ด้านในน้ำซุปจะเยอะกว่า บางเข่งแอบน้อยไปนิด ถ้าตัดสินจากตัวที่น้ำซุปเยอะกว่า ก็นับว่าซุปและไส้ทำได้ดีค่ะ ตัวไส้เป็นตับห่านผสมกับหมู แต่รสและกลิ่นของตัวห่านยังไม่ค่อยชัดเจนค่ะ เลยยังไม่ค่อยต่างจากเสี่ยวหลงเปาแบบปกติ แต่ส่วนตัวถือว่าชอบค่ะ

ก๋วยเตี๋ยวหลอดหัวไช้เท้าทอดกรอบ (80 บาท)
จานนี้ด้านในจะเป็นหัวไช้เท้าขูดฝอยแล้วนำไปชุบแป้งทอด ของทอดทำได้ดีค่ะ กรอบมากและไม่อมน้ำมัน กินคู่กับซอสที่ให้มาอร่อยมากแปลกจากที่เคยกินปกติที่จะเป็นไส้ปาท่องโก๋ ไม่ก็พวกแนวหมุแดงและกุ้ง  แต่แนะนำว่าเสริฟแล้วรีบกินเลยนะคะ เย็นแล้วตัวแป้งจะนิ่มค่ะ

เปาะเปี๊ยะกุ้งกล้วยหอม (120 บาท) 
ฟังดูแปลกไม่น่าจะเข้ากันแต่เข้ากัน ซอสวาซาบิไม่แรงเกินไป กินง่ายค่ะ  แป้งเปาะเปี๊ยะกรอบร่วนไม่อมน้ำมัน รสสัมผัสแปลกลิ้นดีค่ะ มีความเด้งของกุ้ง ความนุ่มของกล้วยกับความกรอบของแป้ง เป็นการผสมเมนูคาวและหวานที่ถือว่าลงตัว อร่อยใช้ได้เลยค่ะ อันนี้แนะนำ

พายไส้หมูแดง
เมนูนี้เป็นเมนูไฮไลท์ของห้อง Shang Palace ที่สั่งได้ปกติ ตัวแป้งหอมมาก กรอบนอกนุ่มใน ไส้เยอะมากค่ะ เนื้อหมูมาเต็มๆ อร่อยนะคะแต่รู้สึกว่ารสหนักไปทางหวาน ถ้าคนไม่ค่อยกินหวานอาจจะคิดว่าหวานไปค่ะ 

ของหวานบ้างค่ะ
วุ้นตะไคร้ (80บาท)
อันนี้รู้สึกเย็นชื่นใจ หวานอ่อนๆ มีกลิ่นหอมของตะไคร้ เล็กชอบของหวานแนวนี้นะ สบายท้องดีค่ะ แต่อาจจะไม่ถูกปากวัยรุ่ยหนุ่มๆอย่างน้องชาย รายนั้นจะชอบแนวสาคูแคนตาลูป แบบนั้นมากกว่า 

แปะก๊วยมะพร้าวอ่อน (100บาท)
เป็นเมนูที่กินง่าย กินได้เรื่อยๆ หวานน้อยกำลังดี เท่าที่ดูของหวานเค้าเน้นเป็นแบบเบาๆ ไม่หนักท้อง เน้นกินง่าย ออกแนวสุขภาพค่ะ น่าจะตั้งใจให้ทั้งลูกค้าคนไทยไทยและต่างชาติกินได้ด้วย


สรุปภาพรวม
เมนูพิเศษที่ได้ลองวันนี้บางเมนูก็นับว่ารสชาติแปลกใหม่ บางเมนูอาจจะเน้นวัตถุดิบที่แปลกใหม่แต่คงรสชาติแบบดั้งเดิมไว้ คุ้มค่ากับการลองค่ะ รวมๆถือว่ารสชาติทำได้ดีตามแบบมาตรฐานติ๋มซำที่อร่อย คุณภาพดี ติดใจสถานที่และการบริการ ส่วนราคาถือว่าตามมาตรฐานของโรงแรมระดับหรูแต่ก็ไม่โหดเกินไป ทางห้องอาหารแจ้งว่าถ้ามีบัตรสมาชิก S card สามารถลดได้อีก 30% สมัครฟรีค่ะ
